ดาวโจนส์ปิดลบ 22.82จุด
กังวลปัญหาในยุโรปฉุดดาวโจนส์ปิดลดลง 22.82จุด -น้ำมันดิบปิดที่68.75ดอลล์
26 พ.ค. 2553

กังวลปัญหาในยุโรปฉุดดาวโจนส์ปิดลดลง 22.82จุด -น้ำมันดิบปิดที่68.75ดอลล์
ตลาดหุ้นนิวยอร์กปิดเมื่อคืนนี้ (25 พ.ค.) ดาวโจนส์ปิดลบ 22.82 จุด หรือ 0.23% แตะที่ 10,043.75จุด ดัชนีเอสแอนด์พี 500 ขยับขึ้น 0.38 จุด หรือ 0.04% ปิดที่ 1,074.03 จุด และดัชนีแนสแดคลดลง 2.60 จุด หรือ 0.12% ปิดที่ 2,210.95 จุด โดยระหว่างวันดาวโจนส์หลุดจากระดับ 10,000 จุด แต่ดีดตัวขึ้นได้ทำให้ปิดลบ 22.82 จุด
ขณะที่นักลงทุนยังกังวลต่อการฟื้นตัวของเศรษฐกิจ ซึ่งอาจได้รับผลจากมาตรการรัดเข็มขัดของประเทศในยุโรปเพื่อแก้ปัญหาหนี้สาธารณะและขาดดุลงบประมาณโดยเฉพาะอย่างยิ่งหลังจากธนาคารกลางสเปนเข้าเทคโอเวอร์ธนาคาร Cajasur ซึ่งเป็นธนาคารออมทรัพย์แห่งหนึ่งของสเปนยิ่งทำให้นักลงทุนกังวลรวมไปถึงปัจจัยภายนอกจาก ความขัดแย้งทางการเมืองระหว่างเกาหลีเหนือและเกาหลีใต้ หลังจากนายคิม จองอิล ผู้นำสูงสุดของเกาหลีเหนือ สั่งการให้กองทัพเกาหลีเหนือเตรียมพร้อมสำหรับการสู้รบ
ทางด้านน้ำมันดิบไนเม็กซ์ส่งมอบเดือนก.ค.ลด1.46 ดอลลาร์ หรือ 2.08% ปิดที่ 68.75 ดอลลาร์ต่อบาร์เรล หลังจากเคลื่อนตัวในช่วง67.15 - 69.91 ดอลลาร์ต่อบาร์เรล น้ำมันดิบเบรนท์ที่ตลาด ICE กรุงลอนดอน ส่งมอบเดือนก.ค. ร่วงลง 1.62 ดอลลาร์ หรือ 2.28% ปิดที่ 69.55 ดอลลาร์/บาร์เรล หลังจากเคลื่อนตัวในช่วง 68.15 - 70.95 ดอลลาร์ต่อบาร์เรล โดยนักลงทุนเทขายสัญญาน้ำมันดิบเพื่อเลี่ยงความเสี่ยง โดยหันไปถือสัญญาทองคำและดอลลาร์สหรัฐที่มีความปลอดภัยสูงกว่า